เดินหน้าประชาสัมพันธ์ประโยชน์การจัดการประชุมเอเปค เน้นสื่อสารเรื่องใกล้ตัว ขอคนไทยร่วมเป็นเจ้าภาพที่ดี
นายอนุชา นาคาศัย รัฐมนตรีประจำสำนักนายกรัฐมนตรี ประชุมคณะอนุกรรมการด้านประชาสัมพันธ์เพื่อเตรียมการจัดการประชุมผู้นำเขตเศรษฐกิจเอเปคและการประชุมที่เกี่ยวข้อง ในช่วงที่ประเทศไทยเป็นเจ้าภาพจัดการประชุมเอเปค 2565 ครั้งที่ 1 ผ่านระบบ Video Conference ณ กรมประชาสัมพันธ์ โดยมีพลโท สรรเสริญ แก้วกำเนิด อธิบดีกรมประชาสัมพันธ์ พร้อมด้วยนายธานี แสงรัตน์ อธิบดีกรมสารนิเทศ ในฐานะเลขานุการร่วมของคณะอนุกรรมการด้านการประชาสัมพันธ์ และคณะทำงานเข้าร่วมการประชุมรัฐมนตรีประจำสำนักนายกรัฐมนตรี กล่าวว่า นายกรัฐมนตรีให้ความสำคัญกับการเป็นเจ้าภาพเอเปค 2565 โดยกำหนดให้เป็นวาระแห่งชาติ ย้ำให้ทุกหน่วยงานใช้โอกาสในครั้งนี้ผลักดันและส่งเสริมผลประโยชน์ต่อภาคธุรกิจและประชาชนคนไทยในทุกด้าน อาทิ การค้าการลงทุน การพัฒนาเทคโนโลยีดิจิทัล การพัฒนาชุมชน สตรี สิ่งแวดล้อม เป็นต้น พร้อมเชิญชวนคนไทยทุกคนร่วมเป็นเจ้าภาพที่ดี ในการต้อนรับผู้นำและคณะจากทั่วโลกที่จะเดินทางเข้ามายังประเทศไทย โดยการประชุมผู้นำจาก 21 เขตเศรษฐกิจในเดือนพฤศจิกายนนี้ ได้มอบหมายให้คณะอนุกรรมการด้านประชาสัมพันธ์ เน้นการสื่อสาร ประโยชน์ของเอเปคที่คนไทยจะได้รับทั้งจากทางตรงและทางอ้อม เพื่อสร้างแรงจูงใจและการมีส่วนร่วมให้ประชาชนคนไทยทุกคนนอกจากนี้ รัฐมนตรีประจำสำนักนายกรัฐมนตรี ยังกล่าวอีกว่า การเป็นเจ้าภาพในการประชุมเอเปคในครั้งนี้ ถือเป็นโอกาสสำคัญของไทย ในการประกาศให้โลกรู้ถึงความพร้อมในทุกด้านหลังวิกฤติการณ์การแพร่ระบาดของโควิด-19 ทั้งการบริการจัดการด้านสาธารณสุข การฟื้นฟูและขับเคลื่อนเศรษฐกิจของประเทศ